# Ketalevetiryanya (trutca ke Ingres)
| \| Ketalevetiryanya La Grande Odalisque \| | \| Ketalevetiryanya La Grande Odalisque \| |
| ------------------------------------------ | ------------------------------------------ |
| Yambik                                     | Jean-Auguste-Dominique Ingres              |
| Evla                                       | 1814                                       |
| Ord                                        | Delt                                       |
| Lingerinda                                 | Puntalingeks keve eluxa keve stama         |
| Lum                                        | 91 × 162 cm-                               |
| Tigixo                                     | Paris, tcila ke Louvre                     |
|                                            |                                            |
| Ketalevetiryanya La Grande Odalisque       |                                            |

| Ketalevetiryanya La Grande Odalisque |

| Trutceem ke Ingres        |                           |                                                                                                                                                                                                                                                                                                                                                                                                                                                                                                      |
| Izvaf ok vundopaf lingeks | Izvaf ok vundopaf lingeks | Napoléon moe gindaf uskej • Paolo is Francesca • Raffaello is Fornarina • Zeus is Tetis                                                                                                                                                                                                                                                                                                                                                                                                              |
| Delt                      | Delt                      | Caroline Murat gazikya • Amédée-David Pastoret biptikye • Augustine-Modeste-Hortense Reiset • Ayikye dem oblakak • Belvèze-Foulon • Betty Rothschild • Bonald gertik • Bonaparte • Broglie sersikya • Caroline Rivière • Duvaucey W-ya • François-Marius Granet • Gonin Weltocya • Haussonville biptikya • Jacques Marquet de Montbreton de Norvins • Jacques-Louis Leblanc • Joseph Ingres, gadikye ke yambik • Nikolay Guryev biptikye • Pierre-François Bernier • Tournon biptikya • Zélie listya |
| Lebaca                    | Lebaca                    | Koblira ke Venus • Kolavasikya ke Valpinçon • Kolavasikya mialon • Turkafe kolavaxe                                                                                                                                                                                                                                                                                                                                                                                                                  |
| Alkaf lingeks             | Alkaf lingeks             | Turkafe kolavaxe                                                                                                                                                                                                                                                                                                                                                                                                                                                                                     |
| Mivdelt                   | Mivdelt                   | Turkafe kolavaxe                                                                                                                                                                                                                                                                                                                                                                                                                                                                                     |

| Tuveli icde Lingeropa |


Ketalevetiryanya (trutca ke Ingres)
<center><big>'''Ketalevetiryanya'''</big> ~ ''La Grande Odalisque'' <small>(FR)</small></center>


{{Teliz_toza}}
'''Ketalevetiryanya''' (&nbsp;francavon ''La Grande Odalisque''&nbsp;) tir trutca lumkirafa gu 91 × 162 cm-, i puntalingeks keve eluxa keve stama skuyun gan [[Jean-Auguste-Dominique Ingres]] [[franca]]f lingesik bak 1814. Koe tcila ke Louvre ke [[Paris]] koe [[Franca]] re tigir.

== Izvafa orka ==
Joachim Murat, gazik ke [[Napoli]] dasugdayan gan [[Napoléon I (gindik ke Franca|Napoléon I]], va trutca ke Ingres yoltkirafa gu ''Kenibesikya ke Napoli'' mali 1809 digiyir, i va trutca banvielu griawiyisa.

Tadleteson va varduk ke bata trutca wonasa koe berma ke gazik ke Napoli, Caroline Murat kurenikya ke Joachim is berik ke Napoléon, ba 1813
va bana lebikafa pu Ingres jafar, i va ''Ketalevetiryanya''. Lingesik va trutca titi 1814 koe [[Roma]] skur, voxen akeoyera ke gindaxo bak bareksat ke 1814 jupayar da va seylafo dro meviele di kazawayar. ''Kenibesiky ke Napoli'' bal guinera va berma ke gazik ke Napoli bak 1815 luxeon griawiyir.

''Ketalevetiryanya'' bak Winugaf Bontay ke 1819 zo wonayar lize zo emudejeyer. Lingesik va mewadafa skura va alto tulon mbi culimeyer : va abrotce ke ge is tirka ke taltenimat.

Mali Dimnazbalarugal, watsa va lebikya indon gu lingeropa ok balumaropa kan ant vuestera va pulukafa vundopa (&nbsp;Venus, Danae&nbsp;) ok nakila ke Biblia (&nbsp;Eva&nbsp;) zo koskuyur. Bata stegera titi XIX<sup>-eafa</sup> decemda linver, voxen yambik va vanfira dile djutuwarzad. Ingres va Roneka kle narar inde taltevik klokad. Titi XVIII<sup>-eafa</sup> decemda, Antoine Galland (&nbsp;1646-1715&nbsp;) va ''Decit-tanoy mielcek'' al malarabavayar, i va larma dem ronekaf sanef reiz. Kiewatca ke suteks va ronekafamafa cava azon malsavena gan jontiktan di nekiyir. 

Suterotafa Roneka mali tanoya decemda batinde tir tacokesina roneka. Ingres koe Roneka meviele koyayar numen ronekindafa kerdela ke inafa lingera va taltekaf suteroteem is gretcaks ok persafa pinoba tigisa koe Franca bak intafe sare malgruper.

== Drunara va grabom ==
Ketalevetirikya tir levetirik ke Harem zaniga bene kurenikyeem ke Sultan gindik. Turkavon trogarn tir mawazanisikya (&nbsp;''Odalik''&nbsp;). Dene taltekafa yamba mali XIX<sup>-eafa</sup> decemda, ketalevetirikya vanpir senyesa korobikya divrozasa va Roneka. Bata ewavinda gan ronekevaf lizor fereon zo saveyer, i gan teca aptafa cultimevinda.

Sedme taltekik ke XIX<sup>-eafa</sup> decemda, bata senyesikya va ayikya ke Harem zanon gu intaf jiomik is feliik kaatoecker. Ton gexata rwodesa van dizvesik va trutca, grupecker da tir jala ke disukera voxe me zo nukonter. Radimi jontikar taltekaf yambik saveyes va pulukafa vundopa, lirdeson kou ronekeva, Ingres va intafa ikrarenafa wira va ayikya drager. Kore winugikeem ke bane sare konejeyer, izvafa kiewatca ke grabom dun zo mezibuyur. Kiewaskira en tir kotrafa.

Mukot ke lingesik tir kaatoera va ayikyafa listuca. Va buneyena is ugaliskafa ewava ke jekusuca ke ayikyafo alto tove taltekikye moe stama djudimtadler. Zometeson va bat enid, va tezikya gonarar voxe volsagon gokawarzer. Volson, va konaka tezikya gomalgruper aze va rietavafa vola gobuner. Kota malyopara maneyena pu lingesik bak 1819 va kota ebokuca mantode drasud. Ingres, i zovdanyasik, va konak loplekuf putc pu intafa ketalevetirikya yofter enide va ge tuabrotcar. Acum dere ma gotir abrotcapafa videteson va ubuca. Batinde askison, lingesik va lana nuyuca kapbure geltruca pu int kserar voxen soe me relmer kiren bata ketalevetirya va tacokesine ayikyefe tame num ayafa geltruca pasur.

Kan bata trutca, Ingres il kaatoera va ayikya mali Barroco ugal dere mangickir. Turietavara va listuca, milinde lingesik ke italiaf nazbalarugal envayad, ton lana rusaguca dile fogetisa pistolesa al ligundewer. Kaiki Barroco lingereva, Rococo martig remi XVIII<sup>-eafa</sup> decemda va foktafa is silpafa adala al narayar voxen va rigoteem ke  Barroco yamba (&nbsp;tulon [[François Boucher]], ''Leda is loror'', 1741&nbsp;) me al moakleyer. Ingres, warzapulukevaf viele va ''Ketalevetiryanya'' linger, va rietava icde listuca pokefa gu tela ke pulukevikeem kle djudimtrasir ise va ayikyafo alto liston djutukarar, kawarzeteson va ino ton abrotcuca. Geltrafamuca soe tir kiren yambik va kaatoera va alto felilecker, voxen infa redusa nuyuca askir da va opafa febuca jugemena gan losposaf yambikeem ke Tolnazbalarugal jovler.

[[Iyeltak:Madame Récamier by Jacques-Louis David.jpg|thumb|left|300px|<small>Delt va Juliette Récamier gan [[Jacques-Louis David]], 1800</small>]]
Lujduca ke beyarkafa ronekafaminda koe truca tir nope dokaca : lesoxa is delor is plopo is neftaruelga kum gelangbruxa is roga is aka. Sina va tigira koe klokara ke bane sare noved. Voxen beona dere tigir ede bata ketalevetirya gu trutca va Julie Récamier lingeyena gan [[Jacques-Louis David|David]] bak 1800 zo dolunter :

Tuabrotcara va alto noveyer da David tuwarzayar, drageson va Juliette Récamier dem teniskaf nimateem, ton warzapulukevafa glabuca tuwarzapasa. Kapbure calgackafa solwikuca ke tezikya ke David, Ingres va ronekafa prelka ikaplekur, laumasipison va senyesa wanca ke korobya is ataleson va tirka ke nimateem. Grupesik ke inafe sare, taneatomon wison va trutca ke Ingres, va Récamier weltikya tire trakuyud. Ingres, ravesik ke David, va grabom ke feliik dikuon malgruper voxe gu ronekafamafa lebaca artazukar.

Felilera va ukeem, is pintotafa kaatoera va pinteem, is milbava ke buneks, is felilera va alto, is redusa nuyuca askid da bata trutca va tazukafa kotunaca aneyana gan warzapulukevikeem di zomer. Burkafa ckaneeka ke Ingres do inafa redusucapa va tan grot ke taltekafa yamba al bliar.

=== Yona pinta ke trutca ===
<gallery mode="packed" heights="140" caption="Ketalevetiryanya ( pinta )">
File:800px-Jean Auguste Dominique Ingres, La Grande Odalisque, 1814.jpg|<small>Pinta va taka</small>
File:Jean-auguste-dominique ingres, la grande odalisca, 1814, 05 diadema gioiello.jpg|<small>Pinta va amoto</small>
File:Jean-auguste-dominique ingres, la grande odalisca, 1814, 05 pipa e incensiere.jpg|<small>Pinta va nuga is plo</small>
File:Jean-auguste-dominique ingres, la grande odalisca, 1814, 06 ventaglio.jpg|<small>Pinta va nimal is ruelga</small>
File:Ingres - Grande Odalisque (replique).jpg|<small>Ksudaks gan miv Ingres, moni 1830, trutcama lumkirafa gu 14.3 x 24.3 cm</small>
</gallery>

== Dere rupec ==
{{GKT|[[Trutceem ke Ingres]]}}

== Stragela ==
<small>
* Daniel Ternois is Ettore Camesasca, ''Tout l'oeuvre peint de Ingres'', Paris, Flammarion, 1984 (ISBN 2-08-010240-0)
* Gary Tinterow is Philip Conisbee, ''Portraits by Ingres : image of an epoch'', Metropolitan Museum of Art, 1999 (ISBN 0870998900, OCLC 40135348
</small>

|style="vertical-align: top;"|
{{Trutciyelt
| vergumvelt = Ketalevetiryanya
| xanto_vergumvelt = La Grande Odalisque
| ewava = La grande odalisque - Jean-Auguste Dominique Ingres - Musée du Louvre Peintures RF 1158.jpg
| pebuda = Ketalevetiryanya, 1814
| yambik = [[Jean-Auguste-Dominique Ingres]]
| evla = 1814
| ord = Delt
| lingerinda = Puntalingeks keve eluxa keve stama
| lum = {{Lum2|91|162|cm-}}
| tigixo = [[Paris]], tcila ke Louvre
}}
{{IngresTrutca}}
|}

[[Loma:Lingeropa|Ketalevetiryanya (trutca ke Ingres)]]
[[Loma:Trutca gan Ingres|Ketalevetiryanya (trutca ke Ingres)]]
[{"title": "| Ketalevetiryanya La Grande Odalisque |", "data": {"Yambik": "Jean-Auguste-Dominique Ingres", "Evla": "1814", "Ord": "Delt", "Lingerinda": "Puntalingeks keve eluxa keve stama", "Lum": "91 \u00d7 162 cm-", "Tigixo": "Paris, tcila ke Louvre"}}]